વહેલી સવારે સાડા પાંચે ઊંઘ ઉડી ગઈ. આંખ ખૂલે એ પહેલા અહીં કાન ખૂલી જાય છે, કોઈક આછા અવાજો કાને અથડાય છે, ધ્યાન કેન્દ્રિત કરતાં જાણું છું કે આ તો વરસાદ! નીચે કાર્પેટ, ઉપર ટેન્ટનો આધાર અને ચારે તરફ પહાડો, ઠંડીનો પ્રદેશ અને ઉપરથી ઝરમર વરસાદ.. બહાર જવાની ઈચ્છાને રોકી ન શકતા હું ને ડિમ્પલ ટેન્ટની બહાર ધ્રુજતા ધ્રુજતા નીકળ્યા અને જોયું તો ઈશ્વર જાણે કે પીંછી લઈને કંડારવા બેઠો હતો! દૂર પેલા હિમાલયના પહાડ પર વિસ્તરેલું સફેદ ધુમ્મ્સ, ધીમે ધીમે ઉઘડતી જતી સવાર અને સંપૂર્ણ વાદળી આકાશ! ધીરે ધીરે ફેલાતો જતો હલકો ઉજાસ અને ચારે તરફ નિશ્ચલ શાંતિ..!